৫০ কোটি টাকার অ্যান্টিক কয়েনের জন্য অপহরণ, গ্রেফতার ৫

সোনারপুর : অ্যান্টিক কয়েনের জন্য অপহৃত সোনারপুরের যুবক। অ্যান্টিক কয়েন না পেয়ে মুক্তিপণ চায় অপহরণকারীরা। তার আগেই সুর্যসেন মেট্রো স্টেশনের কাছ থেকে উদ্ধার অপহৃত। এই ঘটনায় এখনও পর্যন্ত গ্রেফতার করা হয়েছে মোট ৫ জনকে।

আরও পড়ুন : হাওড়ার শিল্পপতিকে ফিল্মি কায়দায় অপহরণ, মুক্তিপণ দাবি

অপহৃত যুবকের নাম পঙ্কজ ওরফে আকাশ সর্দার। তার বাড়ি সোনারপুরে। তার কাছে ১৮৩০ সালের একটি অ্যান্টিক কয়েন আছে বলে জানতে পারে শীতল আগরওয়াল ও শাহনওয়াজ মোল্লা। তারাও অ্যান্টিক কয়েন সংগ্রহ করে। পঙ্কজের কাছে যে অ্যান্টিক কয়েন আছে তার বর্তমান বাজারমূল্য ৫০ কোটি টাকা বলে পুলিশি জেরায় জানিয়েছে শীতল আগরওয়াল। শীতল মোমিনপুর এলাকার বাসিন্দা। এই অ্যান্টিক কয়েন হাতানোর জন্য পঙ্কজের সঙ্গে তারা বন্ধুত্ব করে। অনেক খরচও করে। পঙ্কজ কয়েন দেবে বলেও শেষ পর্যন্ত দিতে অস্বীকার করে। তখন পঙ্কজকে অপহরণের ছক কষে শীতল ও শাহনওয়াজ। সেই মত পঙ্কজকে ৩ দিন আগে অপহরণ করে শাহনওয়াজের বাঁশদ্রোনির ফ্ল্যাটে আটকে রাখা হয়। এরপর ফোন যায় পঙ্কজের বাড়িতে। প্রথমে কয়েন চাওয়া হয়। বাড়ির লোক কয়েনের কথা কিছুই জানেনা বলে জানান। তারপর ২০ লক্ষ টাকা মুক্তিপন চাওয়া হয়। এই ঘটনায় সোনারপুর থানায় বুধবার দুপুরে অভিযোগ দায়ের করে পঙ্কজের পরিবার। মুক্তিপনের টাকা নিয়ে সুর্যসেন ষ্টেশনের কাছে সন্ধে ৬টা নাগাদ পৌঁছে যান পঙ্কজের পরিবার। সেখানে আগে থেকেই উপস্থিত ছিল সোনারপুর থানার পুলিশ। সুযোগ বুঝে ঘটনাস্থল থেকেই প্রথমে শীতল ও নান্টু ভট্টাচার্য নামে দু’জনকে গ্রেফতার করে পুলিশ। তাদেরকে জিজ্ঞাসাবাদ করে সুর্যসেন স্টেশনের কাছে একটি ইনোভা গাড়ি থেকে উদ্ধার করা হয় পঙ্কজকে। ঘটনাস্থল থেকে আরও ৩ জনকে গ্রেফতার করেছে পুলিশ।