মেট্রোয় আত্মহত্যার চেষ্টা কিশোরের, চালকের তৎপরতায় বাঁচল প্রাণ

কলকাতা: ফের মেট্রোয় ঝাঁপ দিয়ে আত্মহত্যার চেষ্টা এক কিশোরের। এ বার মাস্টারদা সূর্য সেন (বাঁশদ্রোণী) স্টেশনে। রবিবার দুপুর ১২ টা ৫১ মিনিট নাগাদ ১৭ বছরের এক কিশোর কবি সুভাষগামী একটি মেট্রোর সামনে ঝাঁপ দিয়ে আত্মহত্যার চেষ্টা করে। তবে ছেলেটির বেশি আঘাত লাগেনি বলেই জানিয়েছে মেট্রো কর্তৃপক্ষ। ড্রাইভার তড়িঘড়ি ছেলেটিকে উদ্ধার করে। তাই ছেলেটির প্রাণ বাঁচানো সম্ভব হয়েছে ছেলেটির। সঙ্গে সঙ্গেই চিকিৎসার জন্য হাসপাতালে নিয়ে যাওয়া হয়েছে তাকে।

আরও পড়ুন: তপ্ত ত্রিপুরা, সায়নীকে থানায় জিজ্ঞাসা, তৃণমূলের উপর হামলার অভিযোগ বিজেপির দিকে

এদিকে এই ঘটনার জেরে প্রায় দীর্ঘক্ষণ মেট্রো পরিষেবা ব্যাহত থাকে। তবে ঘণ্টাখানেকের মধ্যেই মেট্রো পরিষেবা স্বাভাবিক হয়ে যায়। মেট্রো স্টেশনে আত্মহত্যার ঘটনা নতুন কিছু নয়। গত বছর ৩ নভেম্বর এসপ্ল্যানেড মেট্রো স্টেশনে আত্মহত্যার চেষ্টা করেন এক যাত্রী। যার জেরে মধ্য কলকাতার একটি অংশে মেট্রো পরিষেবা বন্ধ রাখতে হয়েছিল। ১১ অক্টোবর ২০২০-র করোনা পরিস্থিতিতে বেলগাছিয়া স্টেশনে লাইনে ঝাঁপ দিয়েছিল এক তরুণী। ব্যাহত হয়েছিল মেট্রো পরিষেবা। তারপরেই মেট্রো লাইনে আত্মহত্যা রুখতে স্ক্রিন ডোরের ব্যবস্থা করেছিল মেট্রো কর্তৃপক্ষ। আজ ফের একবার সেই ঘটনা। ১৭ বছরের যুবকের আত্মহত্যার চেষ্টা বাঁশদ্রোণী মেট্রো স্টেশনে। রবিবার ছুটির দিনেও কিছুক্ষণের জন্য হলেও ব্যাহত হয় মেট্রো পরিষেবা।